**CIHA - CIVIS HAGYOMÁNYŐRZŐ NÉPMŰVÉSZETI EGYESÜLET BEMUTATKOZÓ KIÁLLÍTÁSA**

**(Elhangzott a DEMKI Tímárház - Népi Kézműves Alkotóházban 2024. ápr. 24-én és a Homokkerti Közösségi Házban 2024. máj.17-én)**

Amikor 2020-ban megalakult a **Cívis Hagyományőrző Egyesület** egy meglévő hiányt pótolt, nevezetesen azt, hogy éppen annak a városnak, amelyik a hagyományos kézművesség terén térségünkben a legnagyobb múlttal rendelkezik, azaz **Debrecennek** eleddig még nem volt olyan hagyományos kézműveseket összefogó, **önálló szervezete**, aki a város jellegzetes kézművességét örökíti tovább. Ennek felismerése vezette elsősorban azt az akkor maroknyi kézműves alkotót, akik arra a feladatra vállalkoztak, hogy mindenek előtt Debrecen kézműves hagyományait követve, továbbéltetve az egykori mesterségeket hoznak létre saját tervezésű alkotásokat, illetve minél szélesebb körben igyekeznek megismertetni a hagyományos kézművesség legkülönbözőbb ágazatait.

Közismert tény, hogy Debrecen városában a hagyományos kézművességnek **nagy tradicionális múltja van**. Volt időszak, a XVIII - XIX. században, amikor Debrecen az ország legiparosabb városának számított, a legtöbb iparágban és legnagyobb számban dolgoztak itt mesterek széles körben ellátva portékáikkal az ország jelentős részét. Ennek alátámasztására csupán néhány adatot had’ említsek: 1771-ben a debreceni lakosság teljes létszáma: 25 717 fő volt, ebből az iparosok lélekszáma 10 329 fő, azaz a város lakosságának 40%-át teszi ki. Még magasabb számot mutat az 1820-as évekbeli statisztika, amikor is az iparból élők száma Debrecen lakosságának **57, 83 %** - a, ez **2458** mesterembert, **806** segédet és **721** inast jelentet. Ez idő tájt **37** féle céhes iparos mesterség, s hasonló nagyságrendű céhen kívüli ipar volt fellelhető a városban. Az iparosok nagyságrendjét még tovább érzékelteti, hogy csak szűcsből az **1790** – es években 120, csizmadiából az 1810 – es években 651 mesterember dolgozott. A debreceni és környékbeli mesterek munkái egykoron kétségtelenül fogalomnak számítottak - a debreceni szappan minősége pl. vetekedett a velencei szappanéval, a debreceni cseréppipát millió számra szállították a tengerentúlra is, s még nem is olyan rég a néhai Kathy László szíjgyártómester lószerszámaival ékesítették fel az angol királyi család díszfogatait. De sorolhatnánk a debreceni mesterségek egész sorát, melyek termékei minőségükkel, kisugárzó erejükkel széles körben stílus meghatározó szerepet töltöttek be hosszú időn át. Ilyen előzményekkel tehát volt és van is mihez visszanyúlni azoknak az alkotóknak, akik a debreceni kézműves hagyományaink továbbéltetését tűzték ki elsődleges célul. A debreceni székhelyű **CIHA Egyesület** pedig konkrétan erre a feladatra szerveződően jött létre.

Kedves Vendégek!

Az **alakulás ötlete** a Tímárház - Népi Kézműves Alkotóházban dolgozó, a Tímárházhoz kötődő alkotók és munkatársak fejéből pattant ki. Így tehát az sem véletlen, hogy telephelyeként a Tímárház - Népi Kézműves Alkotóház van megjelölve. Ez a körülmény természetszerűen hozta magával azt az együttműködési formát is, ami az intézmény és az egyesület között alakult ki, s ami példaértékű lehet mások számára is.

Az **egyesület CIHA - elnevezése** **rendkívül ötletes, találó és kifejező** is egyben. Ha jól tudom, a nyelvészet mozaik szónak nevezi az ilyenfajta megjelöléseket, ami jelen esetben önmagában is egy értelmes kifejezést foglal magába, nevezetesen az egykori párnahuzatok archaikus megnevezését - a ciha szavunkat, ami már szintén a hagyományunk részét képezi. A CIHA megnevezés ugyanakkor, az egyesület teljes nevének kezdőbetűit is hordozza, azaz a CIVIS HAGYOMÁNYŐRZŐ név kezdőbetűit. Maga a cívis szó pedig sok mindenki számára a debreceni polgárokkal azonosított megnevezés, tehát ez is rögtön elárulja, hogy debreceni közösséget tömörítő egyesületről van szó.

Kedves Vendégek! Tisztelt Egybegyűltek!

Bár a népművészeti egyesületek körében a CIHA egyesület a **fiatalabbak közé sorolható**, eredményes munkájuk soha nem tükrözte egy kevésbé tapaszalt, vagy egy kezdő egyesület működési zavarát, útkeresését. Mindez elsősorban annak az egyértelmű és határozott vállalásnak volt köszönhető, amit önmaguknak megfogalmaztak, amire szerveződtek, amire létrejöttek. De köszönhető volt annak is, hogy tagjai jórészt már korábban is kötődtek valamilyen népművészeti egyesületi formához, így nem volt ismeretlen számukra ez a tevékenységi forma. Örvendetes dolog az is, hogy az egyesület tagjai többségében a fiatalabb korosztály képviselői, vannak közöttük, akik fiatalságuk ellenére már nagy szakmai múlttal a hátuk mögött szép sikereket értek el, míg mások nemrég kezdtek ismerkedni valamely hagyományos mesterséggel, tehetségük, és az itt bemutatott munkáik is arról tanúskodnak, hogy ők is szép szakmai sikerek előtt állnak. S azt is nagyon fontosnak tartom megjegyezni, hogy nem egy alkotó már több kézműves alkotói területen is kipróbálta magát, s mindegyik területen tehetségesnek bizonyultak. Had’ utaljak itt csak **Puskár Anikóra**, aki a keménycserép készítés mellett kitanulta a fazekasságot és a nemezkészítés rejtelmeit is.

Kedves Vendégek!

A CIHA EGYESÜLET **kicsiben tükrözi az egykori debreceni kézművesség sokszínűségét**, **sokrétűségét, sokoldalúságát és gazdagságát egyaránt**. A több, mint **tizenöt féle** mesterség képviselői között, amit tagjai képviselnek, vannak olyanok, melyeket egykoron óriási számban űztek itt Debrecenben, elég, hacsak a fazekasságra utalok, melynek debreceni képviselői hosszú évszázadokon át stílus teremtő, stílus meghatározó központot hoztak itt létre, volt időszak, amikor számuk jócskán meghaladta a **100**-at is. A kiállításon ezt a klasszikus, debreceni fazekasságot képviseli **Lugossy György** fazekas népi iparművész, edényei nemcsak a mesterfokú korongozásról tanúskodnak, de a debreceni fazekasság sokféle díszítési technikája közül az írókás díszítmények bravúros alkalmazásáról is. Egyedi és újszerű megközelítéssel fordul a debreceni kerámiához **Puskár Anikó,** akielsősorban a keménycserepek készítésével vált ismertté, érdekes megfigyelni, hogy a a debreceni ihletésű munkáira milyen különleges hatással van a keménycserepes múlt.

A CIHA EGYESÜLET tagsága körében ugyanakkor találkozunk olyan mesterségek követőjével is, akik régen is ritkaságszámba menő kézművességnek számítottak, ilyenek voltak pl. a pártacsináló vagy pártakészítő mesterek is, akik céhen kívüli mesterek voltak, számuk sem az 1700- as, sem az 1800-as években nem haladta meg az 5 főt sem.

A ma **36** főt számláló egyesületben pontosan **17** kézműves szakma képviselőivel találkozhatunk. Ezek a következő: hímző, szövő, gyöngyfűző, pártakészítő, csipkeverő, mézeskalács készítő, népi ékszerkészítő, viseletvarró, nemezkészítő, fazekas, porcelánfestő, fa- és szarufaragó, bőrműves, szappanos, paszományos- és sujtáskészítő. Ezek mindegyikének volt hagyományos előzménye és számos, nem is akármilyen képviselője itt Debrecenben. Az egyesületi tagok körében az alkotó kézműveseken túl népművészetünk **előadói ága** is képviseltetve van mesemondók, néptánc oktatók és népi játszóház vezetők személyében.

Tisztelt Megjelentek!

Ha végignézünk az itt bemutatott alkotásokon, az a **kettősség tükröződik rajtuk**, ami napjainkban általánosan jellemzi a hagyományokon alapuló kézművesség továbbvitelét és továbbéltetését. Mindkét irányzatra, mely a kiállításban is képviseltetve van, elmondható, hogy az alkotói hozzáállás a hagyomány teljes tiszteletben tartásán alapul, a különbség köztük csupán az, hogy más-más intenzitással és megközelítéssel nyúlnak a tradicionális elemekhez, más-más formában alkalmazzák azokat terveikben és megvalósult alkotásaikban. Vannak, akik ezekből a hagyományos elemekből csupán egy-egy karakteres jegyet, vagy jellemzőt emelnek ki és visznek tovább egy korszerű, ma is nagyon jól használható formájú és funkciójú alkotásban. Ilyenek pl. **Hímer Marianna** viseletei, aki a szűcs- és szűrhímzéseket elsősorban a viselet kiegészítők díszeként alkalmazza gyakran igen ötletes, le- és felszerelhető, variálható formában. Neki köszönhetjük továbbá a hagyományos népviseletekben gyakran előforduló pliszírozási technika mai, korszerű viseleteken való továbbéltetését is, amire kiváló példa lehet a kiállításban bemutatott néhány munkája.

**Tóth Ilona Csilla** modern szabású kabátján pedig a debreceni kisbunda hímzés mintaszerkezetét, mintaelemeit és színvilágát megőrizve kiválóan alkalmazza a továbbéltetés egyik formáját. Míg mások a hagyományos elemeket nagyobb nagyságrendben őrzik meg munkáikban, ez utóbbira kiváló példa lehet a debreceni lányok egyedülálló fejdíszeként ismeretes un. debreceni párta, melynek hagyomány hű, kiváló példáit, mondhatnánk mesterremekeit tekinthetjük meg **Dr. Chománé Németh Orsolya** munkájaként.

Kedves Vendégek!

A CIHA EGYESÜLET tagjait mindenekelőtt a hagyományunk iránti elhívatottság, a közös érdeklődési kör **köti össze,** de valamennyien elkötelezettek abban is, hogy ismereteiket, tapasztalataikat igyekeznek minél szélesebb körben másoknak átadni. Az ismeretátadás számtalan formája valósul meg programjaikban: szakköri foglalkozások, képzések, továbbképzések tartása, bemutatók, kiállítások szervezése, nyári tábori programok lebonyolítása - mind - mind olyan alkalom, ahol különböző korosztályok, gyakran családok számára szerveződnek programok, ahol a hagyományos kézművesség valamely területén alkotni vágyó kezdő alkotók ugyanúgy megkapják a szakmai segítséget, mint a választott mesterség fortélyait már ismerő, tapasztaltabb érdeklődők is. Az Egyesület egyik kiemelt célja ugyanis, hogy a gyerekek és fiatal felnőttek körében népszerűsítse a népi mesterségeket, fontosnak tartja, hogy néphagyományainkat minél közelebb vigye a gyerekekhez, rajtuk keresztül családjaikhoz is. Ezért a város kulturális eseményein, kiállításokon, vásárokon rendszeresen tartanak kézműves foglalkozásokat, játszóházakat az érdeklődő gyerekeknek és családjaiknak. A foglalkozások szakszerűségét, élményszerűségét a kiváló alkotók mellett szakképzett pedagógusok, valamint a népi játszóház vezetésére képesítést szerzett egyesületi tagok együttesen biztosítják.

Kedves Vendégek!

A CIHA EGYESÜLET tagjai a kezdetektől fogva rendszeresen részt vesznek alkotásaikkal kiállításokon, illetve megyei és országos szakmai megmérettetéseken, ahol igen szép eredményeket érnek el. Had’ utaljak csupán a legutóbbi, textiles alkotók számára megrendezett, békéscsabai Kárpát - medencei pályázaton elért sikereikre, ahol **Kiss Árpádné Katika** református palástjával első díjban részesült, **Tarsoly Andorné Ibolya** pedig az Aranyfonal Hímzőkörével második, a Homokkerti Művelődési Ház Nefelejcs Körével pedig harmadik díjban részesült úri hímzéses és szűrhímzéses munkáival. Ugyanezen pályázat kiállításán csodálhatta meg az érdeklődő közönség **Kissné Varga Katalin** szövött textíliákból készült, rendkívül elegáns viseleteit és viselet kiegészítőit, melyek különlegességét a takácsminták visszafogott díszítményei adják.

Úgy gondolom, az sem lehet véletlen, hogy rövid fennállásuk alatt széles körben ismertté és meghatározó közösségévé váltak Debrecen városának. A már említett munkálkodásaikon túl fontosnak tartják pl. azt is, hogy azok a mesterségek, melyeknek elkötelezett híveként kiváló továbbéltetői, minél nagyobb számban kerüljenek be a helyi - és országos értékek sorába. Az itt is bemutatkozó **Buka Csabáné Marika** csipkeverő népi iparművész előterjesztésében pl. most van folyamatban a debreceni csipkekészítők munkásságának helyi értékként való felterjesztése. A debreceni kézművességek széleskörű megismertetését mindezeken túl kiadványok megjelentetésével is elősegítik, így látott napvilágot a 2022-ben megjelent Debreceni gyöngyöspárta című kiadványuk is.

Kedves Vendégek!

Bár a CIVIS HAGYOMÁNYŐRZŐ NÉPMŰVÉSZETI EGYESÜLET elsődlegesen a debreceni kézművesség megismertetésére, népszerűsítésére és továbbéltetésére szerveződött, ez azonban nem jelenti azt, hogy csak az idesorolható mesterségekkel foglalkoznak, foglalkozhatnak munkásságukban. És ez természetes dolog, hiszen minden alkotóban ott munkálkodik az újat hozni akarás, a megújulás vágya, s ez csak úgy lehetséges, ha más- más tájegységek - sok esetben - kevésbé ismert hagyományos formavilágát és díszítményeit is felhasználják ihlető forrásul alkotásaik elkészítéséhez. Ezt tapasztalhatjuk az itt bemutatott munkák körében is, amikor megcsodálhatjuk azt az úri hímzéses kollekciót, melynek alkotói többségében az **Aranyfonál** **Hímzőkör** tagjai közül kerültek ki, azok közül, akik egyben a CIHA egyesület tagjává is váltak, munkáik egy része a korábbi békéscsabai pályázaton ugyancsak díjazott volt. Az itt bemutatott sokféle öltéstechnikát rendkívüli igényességgel felsorakoztató, dekoratív úri hímzéses textíliák **Papp Erika, Szegény Erzsébet és Csatári Jánosné** munkáját dicsérik. Az úri hímzés egészen korszerű alkalmazását tükrözik **Salamon Ágnes** táskái, melyeken a jól megválasztott díszítmény teljes szinkronban van a táskatest színével és vállpánt megoldásával.

De itt vannak **Tarsoly Andorné Ibolya** munkájaként az egyedülálló, leheletfinom hövelyi pókos hímzésű textíliák ugyanúgy, mint a rusztikusabb csángóhímzésű, Békéscsabán ugyancsak díjazott alkotások is. Felvidéki eredetre utal az a technikai bravurnak is számító, tüllrátétes applikációval készült munka, amely **Borbély Csabáné** alkotása, mely a Virágzó Népművészet miskolci pályázat különdíját tudhatja magáénak. Ugyancsak az Ő és **Tarsolyné Ibolya** munkájaként vannak jelen az úri hímzéshez hasonlóan korai eredetű, rendkívül míves és dekoratív recemunkák is.

A sárközi eredetű gyöngymunkák újszerű, színében leredukált változatát csodálhatjuk meg a fiatal **Alibán Puskár Liza** gyöngyfűző munkájaként, érdekes újítása, hogy modern ékszereiben a gyöngyök méreteivel is kiválóan variál. Az ékszerkészítők alkotásai körében több, egyedi újítást és kezdeményezést is üdvözölhetünk. **Terebesiné Csendom Éva** sujtás ékszerei különleges színvilágukkal és mívességükkel egyaránt megkapóak és rendkívül elegánsak, **Gyimesiné Behina Éva** nemezből készült ékszereit térségünk jellegzetes kisbunda-hímzései teszik különlegessé, míg **Udvarhelyi Piroska** a fém és gyöngy kombinálásával alkotta meg sajátos, egyedi ékszereit. S ne feledkezzünk meg a hortobágyi pásztorművészeti előzményt továbbvivő fiatal szarufaragó **Puskás Lászlóról** sem, aki a hagyományos szarukürt elkészítésével a mesterségbeli tudás magas fokát tárja elénk, modern ékszerei pedig napjaink igényeit elégítik ki.

Kedves Vendégek!

A 4. éve megalakult CIVIS HAGYOMÁNYŐRZŐ NÉPMŰVÉSZETI EGYESÜLET - mely jelenleg **Tarsoly Andorné elnök**, **Terebesiné Csendom Éva titkár** és **Gyimesiné Behina Éva gazdasági ügyintéző** vezetésével dolgozik - most nyíló kiállítása teljes keresztmetszetét adja annak a sokrétű és színvonalas alkotói munkának, amit az egyesület tagjai végeznek. Kívánom, hogy létszám-belileg, alkotói- és előadói tevékenységekben egyaránt tovább gyarapodva még nagyon sokáig éljenek át sok-sok örömöt, érjenek el minél több szakmai sikereket, eredményeket és széles körben adják át a debreceni kézművességről, valamint az egyedülállóan gazdag Kárpát-medencei népi díszítőművészetről szerzett ismereteiket. Ehhez kívánok mindnyájuknak alkotói-, előadói tetterőt és nagyon jó egészséget!

Dr. V. Szathmári Ibolya